NARIADENIE EURÓPSKEJ CENTRÁLNEJ BANKY (ES) č. 1489/2007
z 29. novembra 2007,
ktorým sa mení a dopĺňa nariadenie (ES) č. 2423/2001 (ECB/2001/13), ktoré sa týka konsolidovanej súvahy sektora peňažných finančných ústavov
(ECB/2007/18)
RADA GUVERNÉROV EURÓPSKEJ CENTRÁLNEJ BANKY,
so zreteľom na nariadenie Rady (ES) č. 2533/98 z 23. novembra 1998 o zbere štatistických informácií Európskou centrálnou bankou (1), a najmä na jeho článok 5 ods. 1 a článok 6 ods. 4,
keďže:
(1)
Nariadenie Európskej centrálnej banky (ES) č. 2423/2001 (ECB/2001/13) z 22. novembra 2001, ktoré sa týka konsolidovanej súvahy sektora peňažných finančných ústavov (2), vyžaduje, aby peňažné finančné ústavy štvrťročne vykazovali štatistické údaje členené podľa krajín a mien. Uvedené nariadenie je potrebné zmeniť a doplniť s cieľom zohľadniť pristúpenie nových členských štátov k Európskej únii.
(2)
Nariadenie (ES) č. 2423/2001 (ECB/2001/13) ukladá tiež povinnosť vykazovať štvrťročné údaje o pozíciách voči protistranám, ktoré sú rezidentmi na územiach členských štátov, ktoré prijali euro. Uvedené nariadenie je potrebné zmeniť a doplniť s cieľom zohľadniť prijatie eura ďalšími členskými štátmi.
(3)
Národné centrálne banky by mali mať možnosť udeliť za určitých okolností a na nediskriminačnom základe výnimky z požiadaviek na vykazovanie jednotlivým inštitúciám elektronických peňazí. V prípadoch, ak inštitúcie elektronických peňazí spĺňajú určité podmienky, základný účel zabezpečovania zberu štatistických údajov podľa nariadenia (ES) č. 2423/2001 (ECB/2001/13) možno splniť bez toho, aby sa týmto inštitúciám ukladali požiadavky na štatistické vykazovanie. Európska centrálna banka (ďalej len „ECB“) sa snaží zabezpečiť rovnaké podmienky monitorovaním udeľovania takýchto výnimiek.
(4)
Je potrebné objasniť podmienky, za akých by mali byť akcie vydané peňažnými finančnými ústavmi klasifikované ako depozity, a nie ako kapitál a rezervy,
PRIJALA TOTO NARIADENIE:
Článok 1
Nariadenie (ES) č. 2423/2001 (ECB/2001/13) sa mení a dopĺňa takto:
1.
Do článku 1 sa dopĺňa tento odsek:
„Na účely tohto nariadenia majú pojmy ‚inštitúcie elektronických peňazí’ a ‚elektronické peniaze’ rovnaký význam ako v článku 1 ods. 3 smernice Európskeho parlamentu a Rady 2000/46/ES z 18. septembra 2000 o začatí a vykonávaní činností a dohľade nad obozretným podnikaním inštitúcií elektronických peňazí (3).
2.
Do článku 2 sa dopĺňa tento odsek 4:
„4. Bez toho, aby boli dotknuté ustanovenia smernice Európskeho parlamentu a Rady 2006/48/ES zo 14. júna 2006 o začatí a vykonávaní činností úverových inštitúcií (prepracované znenie) (4) a článku 2 nariadenia Európskej centrálnej banky (ES) č. 1745/2003 (ECB/2003/9) z 12. septembra 2003 o povinných minimálnych rezervách (5), národné centrálne banky môžu za predpokladu, že sú dodržané podmienky uvedené v prílohe III ods. 2 až 4, udeliť výnimky jednotlivým inštitúciám elektronických peňazí. Národné centrálne banky včas kontrolujú plnenie podmienok ustanovených v prílohe III ods. 2 s cieľom udeliť alebo, ak je to potrebné, zrušiť akúkoľvek výnimku. Každá národná centrálna banka (ďalej len ‚NCB’), ktorá takúto výnimku udelí, o tom informuje ECB.
3.
Príloha I sa mení a dopĺňa v súlade s prílohami I a II k tomuto nariadeniu.
4.
Príloha III sa nahrádza textom v prílohe III k tomuto nariadeniu.
5.
Príloha V sa mení a dopĺňa v súlade s prílohou IV k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Vo Frankfurte nad Mohanom 29. novembra 2007